Worcester F 80 Distinctiones

98 Iudicium muneritur multiplex

Iudicium muneritur multiplex, scilicet, diuinum quod est metuendum, Psal. [118:120]: *A iudiciis tuis timui*. Propter quatuor:

¶ Primo propter cause nostre iniusticiam, Job 9[:2]: *Scio* quia *non* iustificabitur *homo* comparatus *Deo*. Psal. [142:2]: *Non intres in iudicium cum seruo tuo*, Domine, *quia non justificabitur in conspectu tuo*.

¶ Secundo propter veritatis euidenciam, latro non valens negare furtum timet sibi, Dan. 7[:10]: *Judicium sedit, et libri*, id est, consciencie, *aperti sunt.* Job 20[:18].

¶ Tercio propter finem[[1]](#footnote-1) incertitudinem, tonante mari timet nauta, Rom. 11[:33]: *O altitudo divitiarum sapientiæ,* etc. Sequitur *quam incomprehensibilia sunt judicia eius*. Ideo Psal. [35:7]: *Judicia tua*, *abyssus multa*.

¶ Quarto propter iudicis seueritatem. Nam postposita omni[[2]](#footnote-2) appellacione et personarum accepcione omnes de omnibus iudicabit, Eccle. vltimo [12:14]: *Cuncta quæ fiunt adducet Deus in* judicio, etc. Eccli. 38[:23]: *Memor esto iudicii mei, sic enim[[3]](#footnote-3) erit et tuum, mihi heri et tibi hodie*.

¶ Secundum, iudicium est humanum et hoc est discuciendum. Nam aliquod est cauendum, aliquod faciendum. De cauendo dicitur Matt. 7[:1]: *Nolite judicare, ut non* judicabimini. Et hoc est quadruplex. Primum est infidelitatis contra Deum. Nam sicut sequens visum suum, sciencia et racione male iudicat de visis, utpote astra esse modica, sic sciencia humana sine fide male iudicat de non visis, vt virginem[[4]](#footnote-4) parere Christum pati, Ose. 10[:4]: *Ferietis fedus* cum mendacio. Iccirco Christus siciens sibi muriatum fore secundum illud Psal. [26:12]: *Insurrexerunt in me testes iniqui*. Apellans ad Patrem ait, Psal. [7:9]: *Iudica me, Domine*, quoniam, etc.

¶ Secundo cauendum est iudicium peruersitatis contra seipsum quo, scilicet, iudicat pro carne contra spiritum, sicut litargicus iudicat melius dormire quam vigilare, febricitans melius bibere vinum quam abstinere, Ysai. 5[:7-12]: *Exspectavi ut faceret judicium, et ecce iniquitas*, etc., vsque ibi, *opus Domini non respicitis*,[[5]](#footnote-5) id est, animam, sicut

/fol. 247rb/

pueri non iudicant nisi quod eis placet. Ideo, Psal. [57:2]: *Si vere vtique justitiam loquimini, recta judicate, filii hominum*.

¶ Tercio cauendum est iudicium iniquitatis contra proximum quo homo iudicat diciorem meliorem, et rusticus iudicat ymagines magis deauratas fore meliores et magis honorandas, Jac. 2[:2-4]: *Si introierit in conventum* fratrum *vir* aureisvestibus, etc. non *facti estis judices cogitationum iniquarum.* Sed non sic Dominus, Ysai. 11[:3-4]: *Non secundum visionem oculorum judicabit*, etc., vsque *arguet in equitate.* Non sic illi iudicabunt, Psal. [143:13]: *Promptuaria eorum plena, eructantia*, etc. Sed sicut oculus videt alia membra non se, sic aliqui iudicant alienos defectus magnos, non suos proprios, Rom. 2[:1]: *Inexcusabilis es, o homo qui judicas*. *In quo enim alterum*, etc.

¶ Quarto cauendum est iudicium temeritatis contra modum debitum utpote quod homo vsurpat sibi officium impertinens, Rom. 14[:4]: *Tu quis es, qui judicas alienum servum*? *domino stat, aut [cadit]*. Nam sepe fallitur humanum iudicium hac parte, Rom. 14[:3]: *Qui manducat, non manducantem non* diuidit. Et Deus enim assumpsit illum, id est, esse potest, quod Deo sit acceptus. Mirum est de sic iudicantibus quod parua de longe vident et non de prope magna. [1] Cor. 4[:5]: *Nolite ante tempus iudicare*.

¶ Tercio est aliquod iudicium faciendum ab homine.

¶ Et primo de ipso in confessione, sicut eger reuelat[[6]](#footnote-6) morbum medico, Psal. [36:30]: *Os justi meditabitur sapientiam,* in contritione, *et lingua ejus loquetur judicium*, in confessione. Psal. [105:3]: *Beati qui faciunt judicium, et justitiam.* [1] Cor. 11[:31]: *Si nosmetipsos* diuidicaremus, *non utique judicaremur*.

¶ Secundo, proximum in correctione, sicut medicus iudicat de egro, Psal. [93:2]: *Exaltare, qui judicas*, etc.

Tercio, de Deo in regraciando, sicut pauper narrat beneficia accepta a diuite, Ysai. 5[:3]: *Judicate inter me et vineam meam*. Sicut vir petit iudicium de vxore adultera. Ysai. 43[:26]: *Reduc in memoriam*, ut judicemur.

¶ Et quidam iudex debet habere quatuor. Primo prudenciam ne decipiatur, Deut. 1[:15]: *Tuli de tribubus vestris viros sapientes*.

Secundo iusticiam ne corumpatur, sicut regula rectitudinem, artifex regulam, Deut. 16[:18]: *Iudices et magistros constitues,*

/fol. 247va/

*vt iudicent populum iusto iudicio*. Eccli. 18[:19]: *Ante iudicium para iustitiam*.

Tercio fortitudinem ne terreatur, sicut pugil arma equus audaciam, Exod. 18[:21]: *Prouide tibi viros* prudentes, *Deum,* etc. Iccirco Eccli. 7[:6]: *Noli*[[7]](#footnote-7) velle *fieri iudex* nec *virtute valeas, irrumpere iniquitates.*

¶ Quarto temperanciam ne impetu transgrediatur, sicut medicus temperat pocionem amaram cum zucaro, Sap. 12[:18]: *Tu autem dominator cum tranquillitate iudicas*.

¶ Quarto est aliquod iudicium paruipendendum, scilicet, murmurancium et iniuste obloquencium de quo [1] Cor. 4[:3]: *Mihi autem pro minimo est vt a vobis judicer, aut ab humano die, sed neque meipsum iudico*. Non debet quis perdere statum suum dummodo lucretur ludum.

¶ Et nota quod tria requiruntur ad hoc quod aliquis alium iuste correpuit vel iudicet. Primo quod in reprehendente sit iusticia. In reprehenso culpa. In reprehensione modestia. Vnde Psal. [140:5]: *Corripiet me*, scilicet, peccantem, *iustus in misericordia, et increpabit*, etc. Nam increpacio que fit in misericordia habet moderanciam, Gal. vltimo [6:1]: *Si preocupatus fuerit homo in aliquo delicto, vos, qui spirituales estis, huiusmodi instruite*.

1. finem ] Lambeth, F 128 *corr.* sinem F 80. [↑](#footnote-ref-1)
2. omni ] Lambeth, F 128 *corr.* cum F 80. [↑](#footnote-ref-2)
3. enim ] Lambeth, F 128 *corr.* mihi F 80. [↑](#footnote-ref-3)
4. virginem ] *add.* ~~vt~~. [↑](#footnote-ref-4)
5. respicitis ] Lambeth *corr.* recipitis F 80. [↑](#footnote-ref-5)
6. reuelat ] Lambeth, F 128 *corr.* releuat F 80. [↑](#footnote-ref-6)
7. noli ] Lambeth *corr.* nos F 80. [↑](#footnote-ref-7)